# Eksempeltekst C – kommentert

**Oppgaver**

1. Les oppgaveinstruksen og se på vurderingsskjemaet for «informerende, argumenterende og resonnerende tekster».
	1. Se på hvordan teksten er bygd opp. Noter i margen hva som er temaet for hvert avsnitt.
	2. Marker i teksten der eleven skriver om hvordan litteratur kan være samfunnskritisk.
	3. Marker i teksten der eleven bruker eksempler fra tekstvedleggene.
2. I siste del av eksamenssvaret blir Martin Luther og Camilla Collett brukt som eksempler.
	1. Diskuter om disse eksemplene er relevante.
	2. Finn flere relevante eksempler på samfunnskritisk litteratur i ulike sjangre fra flere litterære perioder.
	3. Finn relevante eksempler på samfunnskritisk litteratur fra vår tid.

**Oppgave 1 norsk hovedmål 2018**

Vedlegg:

 - Utdrag fra Hellemyrsfolket av Amalie Skram, 1887

 - Utdrag fra Mor streiker av Ebba Haslund, 1981

 - Utdrag fra Bienes historie av Maja Lunde, 2015

 **I 1871 hevdet den danske litteraturforskeren Georg Brandes at litteraturens viktigste funksjon var «å sette problemer under debatt». Skriv en resonnerende tekst der du reflekterer over hvordan litteratur kan være samfunnskritisk. Bruk eksempler fra de vedlagte tekstene i svaret ditt. Du kan også bruke andre eksempler du kjenner.**

*Kommentar: Det skal komme tydelig fram av svaret ditt at du bruker eksempler fra alle de tre tekstvedleggene når du skriver.*

Kommentar:

Oppgaveformuleringa tar utgangspunkt i Georg Brandes og kravet om at litteraturen skal «sette problemer under debatt». De tre tekstvedlegga skal leses og brukes i denne konteksten.

Oppgaven ber om en *resonnerende tekst* og om *refleksjon.* Det krever både at det blir gjort rede for problemstillinga i oppgaven på en saklig og faglig måte, og at en selv reflekterer over denne problemstillinga.

For å skrive et godt svar, trengs det fagkunnskap om litterære perioder og strømninger. Tekstvedleggene må brukes som illustrasjoner på *hvordan* litteratur kan være samfunnskritisk. Man kan bruke andre eksempler som kan belyse problemstillinga, men dette er ikke et krav.

Eksempelsvaret greier å si noe om *hvordan* litteraturen kritiserer og ikke bare *hva* den kritiserer. Teksten har en ryddig struktur, med tydelige avsnitt og god sammenbinding. I avsnittene som behandler tekstvedleggene, blir påstandene om *hvordan litteratur kan være samfunnskritisk* underbygd med eksempler.

Teksten har noen språklige svakheter.

Langsvaret er del av et eksamenssvar som fikk karakteren 5 til eksamen.

**Del B Langsvarsoppgave Oppgave 1**

Litteratur mot samfunnet

Georg Brandes hevdet at ”å sette problemer under debatt” var en de viktigste funksjonene til litteraturen. Med Hellemyrsfolket (1887) er Amalie Skram med på å sette problemer i samfunnet under debatt ved å skildre elendighetene i lavere sosiale miljø. Ebba Haslund setter spørsmåltegn rundt kvinners rolle og stilling i samfunnet med Mor Streiker (1981). I en roman hvor kvinnen i huset gjør et oppgjør med mot den tids normer og forventninger. I nyere tid prøver Maja Lunde å komme med en vekker til dagens utvikling med Bienes Historie (2015). Så hva er det som gjør at litteratur kan være samfunnskritisk?

Litteraturen har oppgjennom historien blitt brukt som et verktøy for å få folket til å stille spørsmål rundt samfunnet og autoritetene. Ser man til tidsepoker som naturalismen og realismen, hadde begge som formål å skape debatt rundt samfunnets oppbygning og dets problemer. Opplysningstiden var i seg selv et opprør mot samfunnets autoriteter på den tiden, som var kirken og staten. I norsk litteratur er verk fra realismen som *Et dukkehjem* av Henrik Ibsen med på å sette, i et mannsdominert samfunn, kvinners rolle under debatt.

Litteratur kan være kritisk til samfunnet direkte eller indirekte. Er det en direkte kritikk blir problemene satt i søkelyset og kritisert; de aller fleste samfunnskritiske verk er på den andre siden en indirekte kritikk. Forfatteren velger heller å skrive om problemene, uten å si noe om sin egen mening, for å folk til å tenke selv. Ved å skrive om problemer, går det opp et lys for folk og man bidrar til å skape en debatt rundt temaet. Amalie Skram skriver aldri i Hellemyrsfolket sin egen mening, hun forteller simpelt en historie, der folk selv kan se hvor skjevfordelt samfunnet er. Oline er i utdraget utmagret og alkoholiker, og det hele peker mot et samfunn som ikke klarer å verne om sine borgere.

I Mor Streiker tar Ebba Haslund et oppgjør om kjønnsrollene i samfunnet. Her er det også snakk om et skjevfordelt samfunn, der kvinnen er hjemmeværende og gjør alt husarbeidet. Selv om oppgjøret ikke er like direkte og omfattende som Et dukkehjem, er det allikevel et oppgjør som oppfordrer til økt likestilling mellom kvinner og menn. Mor i huset tar ferie slik som mannen har gjort hvert år, og resten av familien blir forundret. Reaksjonen til resten av familien i dette utdraget er et viktig virkemiddel: alle blir sjokkerte og forundret når mor i huset sier hun skal på ferie. Reaksjonen er med på antyde at dette ikke er normalt og funker som en tankevekker for at det kanskje burde være normalt. Kritikken går her indirekte mot forskjellsbehandlingen som er basert på kjønn, hvor kvinner antagelig ikke har den samme friheten og rådigheten over egne liv som menn har.

En annen form for samfunnskritikk ser vi i Bienes Historie av Maja Lunde. I utdraget blir det fortalt en historie, fra fremtiden, om hvor håpløse ting er. Historien fungere som et stikk eller kritikk til dagens utvikling, med tanke på nedhugging av skog og bruk av kjemikalier naturen. Historien kommer som en advarsel mot den forurensingen av naturen som vi driver med i dag, og gir et innblikk i hvordan nær fremtid kan se ut. Maja forteller her om en fremtid hvor menneskene har ødelagt for seg selv, og må selv gjøre oppgavene innsekter gjør i dag, nærmer bestemt: bienes oppgave av bestøvning av planter. Ved å skrive slik, kritiserer hun dagens forbrukersamfunn og vår manglende respekt for naturen og kloden. Hun er samfunnskritisk ved å gi et innblikk til hva som kan skje om vi fortsetter dagens utvikling.

Mye av samfunnskritikken i litteraturen er gjort gjennom å komme med eksempler der samfunnet svikter eller ikke fungerer. I 1517 kritiserte Martin Luther kirken, som på den tiden var en stor del av samfunnet, direkte med å offentligjøre 95 teser som kritiserte avlatshandelen (Rasmussen, Store Norske Leksikon). I samhandel med moderne innovasjoner, fikk også her litteraturen store følger. Luther fikk spredd sin kritikk gjennom å trykke bøker, og hans litteratur og kritikk av den katolske kirke har vært med på å danne reformasjonen. Dette viser hvordan litteraturen kan være kritisk og hvilke krefter den har.

Litteraturen evner å være samfunnskritisk gjentatte ganger oppgjennom historien. Camilla Collet ga ut Amtmandens Døttre i 1855. Roman skaper debatt rundt ekteskapet og kvinners rolle i samfunnet. Camilla Collet tar et oppgjør mot den tids kvinneideal og evner å skape diskusjon og reaksjoner med roman sin.

Ser man til alle eksemplene nevnt over er det tydelig at litteraturen stadig evner å være samfunnskritisk. Enten det er gjennom direkte kritikk av samfunnet og autoriteter, eller gjennom å vise til eksempler og skrive om de sosiale forholdene for å gjøre folk oppmerksom på hvordan ting egentlig er. Det er enkelt å skrive en artikkel hvor man påpeker alt som er feil og ikke fungerer i et samfunn. Det de største forfatterne har gjort er å ha fortalt en historie, ikke hvor de selv kritiserer samfunnet, men hvor de får frem for allmenheten hvor dysfunksjonelt samfunnet egentlig er. På den måten finner folk det ut selv, de blir ikke fortalt direkte at dette er galt, men de tenker seg til det selv, hvilket jeg vil argumentere for er en mye sterkere måte å få frem et budskap på.

Litteraturliste:

•Vedlegg
• Utdrag fra Hellemyrsfolket av Amalie Skram, 1887 o Utdrag fra Mor Streiker av Ebba Haslund, 1981
• Utdrag fra Bienes Historie av Maja Lunde, 2015

• Rasmussen, Tarald, Martin Luther, https://snl.no/Martin\_Luther, Lastet ned 25.05.18